К1УДИЯБ БЕРГЬЕНЛЪИЯЛЪ 75 СОН Т1УБАЯЛДЕ.



Лъабкъоялда анц1ила щуго сон унеб буго

Бергьенлъиялъул байрахъ Рейхсатагалда борхараб,

Берлиналъул къват1ахъан советиял содатаз

"Гьура" -ах1ун рагъуе ахираб кьвагьи лъураб.

Тушманасул балагьал биги т1ун нахъе ч1варал,

Ч1унтарал шагьаразда рагъул к1к1уй т1аса араб,

Балеб г1арадаялъул, рихъулел бомбабазул

Балагь халкъалда т1аса рух1 кьун нахъе бахъараб.

Лъабкъоялда анц1ила щуго сон унеб буго,

Бах1арчияв солдатас ях1 кьун гьунар гьабураб,

Берлиналъул къват1азда гулбузул пищт1иялъукь

Гьит1инай немцазул яс хвасар гьаюралдаса. 

Лъабкъоялда анц1ила щуго сон унеб буго

Лъукъун къот1ун ругъназулъ рагъухъаби рач1араб,

Ракъиялъ тату хварал, язихълъиялъ рукъ ккурал,

Улбухъе , руччабахъе , льимахъе т1ад руссарал..

Лъабкъоялда анц1ила щуго сон унеб буго

Къункърабазул дол т1елал т1ад роржанхъулел ругел,

Къваридал гьаркьаздалъун хъах1илал зобаздасан,

Рагъда хваразул рух1ал нилъеде ах1долаго.

Дол рух1аздаса нечон, жакъа гьаб Ват1аналда,

Лъун ругел ругъназдасан руго нилъго угьдилел,

Киб чвахулеб лъалареб х1абургъараб лъар г1адаб,

Лъимадул бук1иниселъ рек1еда ургъелги ч1ван.